বিক্রি হয়ে যাচ্ছে RCB! কে হচ্ছেন নতুন মালিক?

ওয়েব ডেস্ক : আঠারো বছরের দীর্ঘ অপেক্ষা। তার পর ইন্ডিয়ান প্রেমিয়ার লিগের (IPL) ট্রফি হাতে পেয়েছে রয়‌্যাল চ‌্যালেঞ্জার্স বেঙ্গালুরু (RCB)। এর পরেই জানা যাচ্ছে, দ্রুত বিক্রি হতে চলেছে বিরাট কোহলির দল! এমনটাই নাকি চাইছে আরসিবির মালিক ইউনাইটেড স্পিরিটস লিমিটেডের মালিকানাধীন ইংল্যান্ডের সংস্থা ডিয়াজিও। আগামী ৩১ ডিসেম্বরের মধ্যে নতুন মালিক চূড়ান্ত হয়ে যাবে বলে আশা করছে ওই সংস্থা।

২০২৫ সালের আইপিএল জেতার পরেই গুঞ্জন উঠেছিল যে, রয়‌্যাল চ‌্যালেঞ্জার্স বেঙ্গালুরু (RCB) মালিকানা বদল হবে। বর্তমান মালিক ইউনাইটেড স্পিরিটস লিমিটেডের মালিকানাধীন ইংল্যান্ডের সংস্থা ডিয়াজিও চাইছে পুরুষ ও মহিলা দুই দলই বিক্রি করতে। সূত্রের খবর, এই দুই কেনার জন্য যাঁদের নাম সামনে আসছে তাঁরা হলেন নিখিল কামাথ, রঞ্জন পাই, আদর পুনাওয়ালা।

আরও খবর : সৌরভ একদিন আইসিসি প্রেসিডেন্ট হবেই! বললেন মমতা

প্রসঙ্গত, বেঙ্গালুরুর বাসিন্দা নিখিল কামাথ হলেন ‘জিরোধা’র অন্যতম প্রতিষ্ঠাতা। অন্যদিকে রঞ্জন পাই হলে মনিরপাল গোষ্ঠীর চেয়ারম্যান। আর সেরাম ইন্সটিটিউটের চেয়ারম্যান হলেন আদর পুনাওয়ালা। তবে সূত্রের খবর, এই শিল্পপতিদের কারোর একার পক্ষে আরসিবি-কে কেনা সম্ভন নয়। বরং তাঁরা একটি গোষ্ঠী তৈরি করে এই দলকে কিনতে পারেন।

প্রসঙ্গত, চলতি মরশুমে আইপিএল জেতার পর ঘটে গিয়েছিল এক ভয়াবহ ঘটনা। প্রথম আইপিএল (IPL) জেতার কারণে বেঙ্গালুরুতে সেলিব্রেশনের আয়োজন করা হয়েছিল। তবে সেই অনুষ্ঠানে অংশগ্রহণ করতে গিয়ে পদপিষ্ট হয়ে মৃত্যু হয়েছিল ১১ জনের। এর কারণে ক্ষতিপূরণ বাবদ অনেক টাকা খরচ হয়েছিল ডিয়াজিও’র। এই পরিস্থিতিতে আর দল নিজের কাছে রাখতে চায়না আরসিবির বর্তমান মালিক। অন্যদিকে, ২০২২ সালে আরসিবির মূল্য ছিল ৮,৩০০ কোটি টাকা। তবে আইপিএল জেতার পর সেই মূল্য বেড়েছে। ফলে এখন কোন শিল্পপতি আরসিবিকে কেনে, এখন সেটাই দেখার বিষয়।